**RESYME` OG SPØRSMÅL FRA DAGENS TALE, DATERT 28.06.2020,**

**v/ Gjermund Igland**

**TEMA: Mitt hus skal være et bønnens hus**

Teksten er hentet fra;

**Matt. 21.12-17**

1.Kor.3.16

Salme 139.23-24

Det er påske og Jesus kommer til Jerusalem. Han blir opprørt over det han ser på tempelplassen og tar et oppgjør med menneskers uhederlige handlinger. Tempelet skulle være et bønnens og lovprisningens hus og ikke et sted hvor man kunne «sko» seg på fattige folk.

Jesus gjorde tempelplassen om til en bønn og lovprisningsplass, hvor han viste sin makt gjennom tegn, under og lovprisning.

Også i dag er bønn nøkkelen til fremgang i Guds rike. Mange mennesker har opplevd store ting gjennom bønn. Derfor har vi som menighet et ansvar for å be for mennesker til frelse og helse. La vår menighet være et bønnenes og kraftens hus.

La oss vise åpenhet i våre sammenhenger. La oss by på oss selv, vise våre svakheter og utilstrekkelighet. La oss være ærlige og sanne om livet, så andre våger å være sammen med oss.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.